**Gazdasági, Műszaki, Jogi, Környezetvédelmi Bizottság**

**ELŐTERJESZTÉS**

Kisbér Város Önkormányzat Képviselő-testülete

**2024. május 09-ei** ülésére

Tárgy: Magyar Királyi Lovarda Épületegyüttes Wellness (fitness) Épületszárny hasznosítás - állagjavító munkák, opciós jog

**Tisztelt Képviselő-testület!**

A Magyar Állam tulajdonában, önkormányzatunk vagyonkezelésében van a Magyar Királyi Lovarda Épületegyüttes Wellness (fitness) Épületszárny, melynek hasznosítója a Vállalkozók Sportegyesülete Kisbér.

A VSE két dolog miatt keresett meg minket:

* egyrészt a hasznosítási szerződés II. fejezt 6.) pontja tartalmazza, hogy *„Használatba vevő vállalja, hogy éves szinten nettó 200.000,- Ft., azaz nettó kettőszázezer forint értékű állagjavító munkát elvégez az épületszárnyon.”*

2017. áprilisa óta álluk egymással szerződéses viszonyba, szerződésünk 2020. augusztus 19-től tartalmazza a fenti rendelkezéseket. Az éveket a szerződés szerint nem naptári évben, hanem a szerződéskötés napjától számítjuk, tehát 4 évnyi munka díjáról, azaz nettó 800.000,- Ft-ról beszélünk. A mellékelten küldött e-mail és ajánlat alapján nettó 588.000,- Ft-tal kívánnak elszámolni, a hiányzó összeget augusztusig kívánják tartalommal megtölteni.

A most elszámolni kívánt összegen 6 db kültéri ajtó külső-belső felülete és az üveges ajtók külső oldala került lekezelésre és 1 db, bejáratként használt ajtók mindkét oldala. A szerződésünk szerint a munkákat a szükséges engedélyek birtokában lehet elvégezni. Dr. Tamtom Péter elnök elmondása szerint a munkát az Örökségvédelmi Hivatallal egyeztették. Kéri az elvégzett munkákat tudomásul venni.

A fennmaradó összeg terhére a tető beázást gondolják orvosolni azon helyeken, ahol akut a probléma, törött cserepet cserélnének, bádogozást javítanának és a padlástérben a kőzetgyapot szigetelést cserélnék egy-egy helyen.

* másrészt a hasznosítási szerződésünk II. fejezet 7.) pontjában az önkormányzat *„4 éves időtartamú hasznosítási opciós jogot biztosít Használatba vevő részére, mely alapján a Használatba vevő a jelen szerződés hosszabbításban meghatározott feltételek változatlansága mellett egyoldalú nyilatkozatával meghosszabbíthatja jelen szerződés időtartamát, és amely igénybevételét a hasznosítási idő lejárta előtt 90 nappal tartozik jelezni Használatba adó felé írásban, tértivevényes postai küldemény formájában.*

A VSE a mellékelt levelében jelzi, hogy az opciós jogával élni kíván.

A hasznosításból eredően a VSE-nek jelenleg tartozása van az önkormányzat felé.

Kérem Tisztelt Képviselő-testületet, hogy dönteni szíveskedjen, hogy a VSE által végzett állagmegóvó munkálatokat elfogadja-e a szerződésben szereplő kötelezettség teljesítéseként és a még fennmaradó összeg terhére végzendő munkákat tudják-e támogatni. Továbbá kérem, hogy az opciós jog kapcsán is szíveskedjenek állást foglalni.

A bizottság az állagjavító munkák elvégzését tudomásul vette, a tervezett munkákat támogatta. A tartozás összegét a VSE elnöke vitatta, a bizottság kérte azt tisztázni. Az opciós joggal való élést akkor támogatja a bizottság, ha a VSE a tartozását rendezi.

Kisbér, 2024. május 3.

 Andrási Tamás s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

tudomásul veszi, hogy a Vállalkozók Sportegyesülete Kisbér a Magyar Királyi Lovarda Épületegyüttes Wellness (fitness) Épületszárny hasznosítására kötött szerződésben vállalt állagjavító munkák teljesítéseként a külső ajtók mázolását végeztette el nettó 588.000,- Ft. értékben.

a még fennmaradó összeg terhére támogatja a Vállalkozók Sportegyesülete Kisbér által előterjesztett beázás megszűntetése kapcsán a megrepedt tetőcserepek cseréjét, bádogozás javítását és az elázott tetőszigetelő anyag cseréjét.

**Határidő:** azonnal

**Felelős:** Andrási Tamás elnök

**Határozati javaslat:**

Kisbér Város Önkormányzat Képviselő-testülete

abban az esetben veszi tudomásul, hogy a Vállalkozók Sportegyesülete Kisbér a Magyar Királyi Lovarda Épületegyüttes Wellness (fitness) Épületszárny hasznosítására kötött szerződésben rögzített, további 4 éves opciós jogával élni kíván, ha a Vállalkozók Sportegyesülete Kisbér a szerződés kapcsán fennálló tartozását a jelenlegi hasznosítási idő végeztéig (2024. augusztus 18. napjáig) rendezi. Amennyiben a tartozás nem kerül rendezésre, a szerződés megszűntetését kezdeményezi.

**Határidő:** azonnal

**Felelős:** Andrási Tamás elnök